Camilla Fabricius (S), 2022-06-08:
For 3 uger siden besøgte jeg Antidote Danmark.
Som socialordfører skulle jeg nemlig se på, hvordan man arbejder med mennesker i stofmisbrug.
Jeg besøgte Sociolancen, og jeg besøgte også selve Antidote Danmark.
Og så siger lederen dernede: Sig mig engang, Camilla, du skal da have et kursus, skal du ikke?
Og et kvarter senere var jeg certificeret og fik udleveret mit eget kit, som består af næsespray med naloxon, og den kan bruges til at behandle personer, som har taget en overdosis af opioider som f.eks. heroin eller morfin.
Så sagde hun også: Husk nu, at førstehjælpskittet ikke virker hjemme i skuffen – det virker kun, hvis man har det med sig.
Og helt fornøjeligt passer det lige ned i en håndtaske, og min politiske medarbejder spurgte: Jeg har ikke en håndtaske – hvad så med mig?
Så sagde jeg: Bare rolig, du kan stikke den ned i baglommen, så du altid har den på dig, og så kan du være med til at redde liv.
Sådan har jeg det, for hvis jeg en dag står over for en person, som har taget en overdosis heroin, morfin eller andre opioider, så kan det her stof hjælpe.
Antidote Danmark er en ngo, som afholder kurser i førstehjælp, som også ordføreren for forespørgerne og ministeren har redegjort for.
Den uddeler næsespray med naloxon bl.a. til folk, der arbejder ganske tæt på stofmiljøet i Danmark.
Antidote Danmark når dagligt ud til 1.000 personer, og det kan både være pårørende, betjente, gadeplansmedarbejdere og andre, der er tæt på misbrugerne.
Det kan også sammenlignes lidt med hjerteløberordningen, hvor vi også uddanner helt almindelige mennesker til at kunne yde førstehjælp, når uheldet er ude.
Antidote Danmark gør en kæmpe forskel og en kæmpe indsats for nogle af de mest udsatte borgere i vores samfund og er dermed også et eksempel på et frivilligt civilsamfundsbåret supplement til den indsats, der er for at hjælpe stofbrugere, som finder sted i vores øvrige sundhedsvæsen.
Jeg er rigtig glad for, at vi får den her debat.
Det er vigtigt at sige, at det nemlig ikke kun er gadefolket, men at det også godt kan være en ældre dement patient, som måske ikke kan huske, at vedkommende har taget sin smertestillende medicin før, og det vil sige, at så tager man det en gang til, og så kommer man til at overdosere.
Så Antidote Danmark er altså et væsentligt og godt supplement til mange slags mennesker, og som ministeren også sagde, kan det ramme en bred vifte.
Det er også min opfattelse, at der er opbakning til ordningen.
Og vi har tidligere i folketingsåret ændret levnedsmiddelloven og autorisationsloven, så det er blevet tydeliggjort, at personer uden for sundhedsvæsenet, f.eks. mig, kan få udleveret naloxon, hvis jeg har taget et kursus og dem, der har undervist mig, er tilset af læger og behandlere.
Som en, der har fulgt området rigtig tæt, er jeg også nysgerrig på, hvordan vores lovgivning virker, og som ordføreren for forespørgerne sagde: Hvordan er det så, at man fra kommunernes side kommer tættere på borgerne, og hvordan er det, at man får uddannet dem, der har et misbrug?
Vi har brug for, at civilsamfundsorganisationerne og kommunerne samarbejder godt og grundigt om området, og jeg synes også, det er vigtigt at sige, at vi løbende følger op på ordningen.
Som det fremgår af mit indlæg og af mine egne oplevelser, kan jeg jo også blive rigtig glad, når ministeren er præcis med at konkludere, at det er et vigtigt alternativ.
Men det rejser også spørgsmålet omkring finansiering, som er berørt her i dag, og derfor hører det hjemme, at vi tager diskussionen i finanslovsforhandlingerne, og at man på den måde får en mulighed for at løse det dér.
Der er også i forespørgselsteksten rejst spørgsmålet om, hvorvidt naloxon skal være receptpligtig.
Det synes jeg faktisk at ministeren har redegjort rigtig fint for, og jeg synes, at det er vigtigt at notere sig, at man skal afvente EVA på den konto.
Jeg skulle også hilse fra Radikale, som ikke kunne være her i dag, men det er på vegne af Socialdemokratiet, SF, Enhedslisten, Radikale og Frie Grønne:
Forslag til vedtagelse
»Folketinget noterer sig: – at overdosis med opioider som heroin kan behandles med næsespray med naloxon, der kan forebygge alvorlige skader og dødsfald, – at der i 2019 blev afsat statslige midler til indførelsen af en permanent kommunal naloxonordning og Antidote Danmarks kurser og udlevering af naloxonnæsespray i 2019-2022, – at Antidote Danmark årligt når ca. 1.000 personer og er et vigtigt supplement til den kommunale ordning, – at der endnu ikke er taget stilling til forslaget til finansloven for 2023, og at en bevilling til Antidote, som ellers udløber ved årets udgang, vil bero på en tværgående politisk prioritering, – at beslutningen om at, et lægemiddel skal være receptpligtigt, afhænger af sundhedsmyndighedernes faglige vurdering, – at Lægemiddelstyrelsens faglige vurdering er, at naloxonnæsespray skal være receptpligtigt, – at apoteket kan udlevere et receptpligtigt lægemiddel uden recept i nødstilfælde, – at Lægemiddelstyrelsen vil foretage en ny faglig vurdering, såfremt der fremkommer nye oplysninger med relevans for, hvorvidt naloxonnæsespray skal være receptpligtigt.«